ພິທີມອບ-ຮັບລາງວັນສິນໄຊ ປະຈຳປີ 2018
ພິທີມອບ-ຮັບລາງວັນ ສິນໄຊ ວັນນະກຳສ້າງສັນ ດີເດັ່ນປະຈຳປີ ໄດ້ຈັດຂຶ້ນ ໃນ ວັນທີ 28 ທັນວາຜ່ານມານີ້, ທີ່ນະຄອນຫຼວງວຽງຈັນ ໂດຍການເຂົ້າຮ່ວມຂອງ ທ່ານ ນາງບົວໄຂ ເພັງພະຈັນ ຫົວ ໜ້າກົມ ພິມຈຳໜ່າຍ, ທ່ານ ທອງໃບ ໂພທິສານ ຫົວໜ້າ ກົມມໍລະດົກ ປະທານສະມາ ຄົມ ນັກປະພັນລາວ ແລະ ທ່ານ ໂອທອງ ຄຳອິນຊູ ຫົວໜ້າ ອຳນວຍການວາລະສານ ວັນນະສິນ ແລະ ມີນັກຂຽນ ນັກປະພັນລາວເຂົ້າຮ່ວມເປັນ ຈຳນວນຫລາຍ.
ລາງວັນສິນໄຊແບ່ງ ອອກເປັນສາມປະເພດບົດຄື: ກະວີ, ເລື່ອງສັ້ນ ແລະ ນະວະ ນິຍາຍ ໂຄງການນີ້ເລີ່ມເປີດ ໂອກາດໃຫ້ນັກຂຽນສົ່ງບົດ ເຂົ້າປະກວດແຕ່ຕົ້ນເດືອນ ມີນາ ໂດຍໄດ້ຮັບຄວາມສົນ ໃຈ ຈາກນັກຂຽນຮຸ່ນອາວຸໂສ ແລະ ນັກຂຽນໜຸ່ມຮ່ວມສົ່ງ ບົດເຂົ້າກວດສອບຢ່າງຫຼວງ ຫຼາຍ. ແຕ່ເນື່ອງຈາກວ່າ ບົດ ປະເພດນະວະນິຍາຍມີຜູ້ ສົ່ງເຂົ້າຮ່ວມປະກວດບໍ່ຫຼາຍ ແລະ ມາດຖານຍັງບໍ່ເປັນ ໄປຕາມທີ່ຄະນະກຳມະການ ກວດສອບໄດ້ຕັ້ງໄວ້ດັ່ງນັ້ນ, ຈຶ່ງມີການຕັດສິນໃຫ້ ພຽງສອງປະເພດບົດຄື: ປະ ເພດບົດກະວີ ໄດ້ຮັບລາງວັນ ຊະນະເລີດ ມີຊື່ວ່າ “ແພພັນ ລາຍ ຈາກປາຍມືແມ່” ແຕ່ງ ໂດຍ ພະບຸນທະວີ ແກ້ວ ພວງພັນ ແລະ ບົດເລື່ອງ ສັ້ນຊະນະເລີດມີຊື່ວ່າ “ປຸ່ມມໍລະນະ” ແຕ່ງໂດຍອາໂນລາດ ພິມໂວຫານ.
ໃນໂອກາດດັ່ງກ່າວ ທ່ານ ປະທານສະມາຄົມ ນັກປະພັນລາວ ມີຄຳເຫັນວ່າ: ລາງວັນສິນໄຊ ເປັນລາງວັນລະດັບຊາດອັນມີກຽດ ຂອງນັກຂຽນນັກປະພັນ, ແລະ ເປັນຄວາມພາກພູມໃຈ ແລະ ໃຫ້ນັກຂຽນໄດ້ມີ ກຳລັງໃຈສ້າງສັນຜົນງານ ເພື່ອອອກຮັບໃຊ້ສັງຄົມ ເພາະບົດຂຽນເລື່ອງສັ້ນ, ນະວະນິຍາຍ, ບົດກະວີ ແລະ ບົດບັນທຶກ ເປັນບົດວັນນະຄະດີທີ່ມີເນື້ອໃນອຸດົມສົມບູນໄປດ້ວຍວັດທະນະທຳ, ເປັນຂໍ້ມູນການທ່ອງທ່ຽວ ແລະ ວິຖີການດຳລົງຊີວິດຂອງປະຊາຊົນ./.